Xirivella reivindica solucions hidràuliques urgents i garanties de seguretat després de la DANA
13 de desembre de 2024

L'alcaldessa de Xirivella, Paqui Bartual, ha participat en la reunió convocada pel president de la Confederació Hidrogràfica del Xúquer (CHJ) per a abordar les conseqüències de la DANA que va afectar greument nombrosos municipis de la Comunitat Valenciana. En la trobada, que ha tingut lloc més de 40 dies després de la catàstrofe, Bartual ha traslladat la profunda preocupació i les demandes dels veïns i veïnes de Xirivella.

“Com a última part del barranc de La Saleta, Xirivella és especialment vulnerable. Necessitem garanties que el desviament del barranc i la seua canalització final fins al riu Túria siguen suficients per a suportar les gotes fredes i fenòmens similars que puguen tornar a repetir”, ha declarat l'alcaldessa. Bartual ha assenyalat que, encara que l'ocorregut haja sigut catalogat com un esdeveniment extraordinari i imprevisible, la CHJ, com a autoritat en matèria hidràulica, té la responsabilitat de proporcionar solucions eficaces i  ha de donar explicacions clares sobre el que ha passat, entendre les causes i proporcionar els aclariments necessaris per a garantir que aquesta catàstrofe no es torne a repetir.

L'alcaldessa ha insistit que l'actual infraestructura no ofereix les garanties necessàries per a protegir el terme municipal de Xirivella. “No es pot jugar amb la seguretat de les nostres poblacions. És necessari una anàlisi tècnica exhaustiva i la realització de les inversions oportunes. És prioritari que aquestes actuacions s'escometen sense dilació i amb criteris de màxima eficàcia”, ha afirmat.

“No es tracta només de reparar els danys patits, sinó de construir infraestructures que puguen previndre i minimitzar riscos futurs. Xirivella mereix un compromís ferm i real per part de les administracions competents”.

L'alcaldessa de Xirivella també ha fet una crida a la unitat de tots els alcaldes afectats: “Hem d'anar tots a l'una en les nostres reivindicacions. La falta de coordinació entre administracions o els retards en la presa de decisions continuen posant en perill als nostres municipis. Exigim solucions reals i compromisos ferms, no promeses buides”.

Des de Xirivella, Bartual ha reiterat que continuarà reivindicant les inversions necessàries en matèria hidràulica. “El dolor que aquesta DANA ha causat en les nostres poblacions no pot caure en l'oblit. La seguretat i la protecció dels nostres veïns han de ser una prioritat per a tots”.

Aquesta reunió, encara que tardana, s´ha de traduir en accions concretes i urgents: “Ja no hi ha marge per a la complaença. Les institucions hem d'actuar amb responsabilitat, eficàcia i compromís per a garantir que una cosa així no torne a ocórrer”.